దీపావళి సంతోషంగా సాగాలంటే.. ఈ జాగ్రత్తలు తప్పనిసరి WATCH LIVE TV
చందాకొచ్చ‌ర్ సెల‌వుపై వెళ్లాల‌ని కోర‌లేద‌న్న ఐసీఐసీఐ
వీడియోకాన్ రుణ వ్య‌వ‌హ‌రం సంబంధించిన‌ దర్యాప్తు పూర్తయ్యేంత వరకు చందాకొచ్చర్ నిరవధికంగా సెలవు తీసుకోవాలని బ్యాంకు సూచించినట్లు ఇటీవల వార్తలు వచ్చాయి. అయితే వీటిని ఐసీఐసీఐ ఖండించింది.
Samayam Telugu | Updated:
Jun 1, 2018, 01:37PM IST
వీడియోకాన్‌ రుణ ఎగవేత వ్యవహారంలో ఐసీఐసీఐ బ్యాంకు ఎండీ, సీఈవో చందాకొచ్చర్‌పై ఆ బ్యాంకు స్వతంత్ర దర్యాప్తునకు ఆదేశించింది. ఈ దర్యాప్తు పూర్తయ్యేంత వరకు చందాకొచ్చర్ నిరవధికంగా సెలవు తీసుకోవాలని బ్యాంకు సూచించినట్లు ఇటీవల వార్తలు వచ్చాయి. అయితే వీటిని ఐసీఐసీఐ ఖండించింది. చందాకొచ్చర్‌ను విధుల నుంచి సెలవు తీసుకొని వెళ్లమని తాము అడగలేదని, ఆమె సాధారణ సెలవులోనే ఉన్నారని బ్యాంకు నేడు స్పష్టం చేసింది. ఈమేరకు రెగ్యులేటరీ ఫైలింగ్‌ సందర్భంగా ఐసీఐసీఐ పేర్కొంది.
‘స్వతంత్ర దర్యాప్తు పూర్తయ్యేంతవరకు చందాకొచ్చర్‌ సెలవులపై వెళ్లాలని బ్యాంకు అడిగినట్లు వస్తున్న వార్తలు అవాస్తవం. ప్రస్తుతం ఆమె తన వార్షిక సెలవులో ఉన్నారు. ఇది ముందస్తు ప్రణాళికలో భాగమే. అంతేగాక.. చందాకొచ్చర్‌ తర్వాత బ్యాంక్‌ సీఈవోగా ఎంచుకొనే వ్యక్తి కోసం సెర్చ్‌ కమిటీని ఏర్పాటుచేస్తున్నట్లు వస్తున్న వార్తల్లోనూ నిజం లేదు. ఈ వార్తలను బోర్డు తీవ్రంగా ఖండిస్తోంది’ అని ఐసీఐసీఐ వెల్లడించింది.
ఐసీఐసీఐ సీఎండీ చందాకొచ్చ‌ర్
వీడియోకాన్‌కు ఇచ్చిన రుణాల విషయంలో కొచ్చర్‌, ఆమె కుటుంబ సభ్యుల పాత్ర ఉందన్న ఆరోపణలు వచ్చిన సంగతి తెలిసిందే. దీపక్‌ కొచ్చర్‌కు చెందిన న్యూపవర్‌ రెన్యూవబుల్స్‌లో వీడియోకాన్‌ పెట్టుబడులు పెట్టింది. అది కూడా ఆ గ్రూప్‌నకు బ్యాంకు నుంచి రుణం అందిన అనంతరం ఈ పెట్టుబడుల వ్య‌వ‌హారం కొన‌సాగింది. దీంతో ‘క్విడ్‌ ప్రొ కొ’(నీకది.. నాకిది) ప్రాతిపదికన ఈ రుణాలు ఇచ్చినట్లు ఆరోపణలు ఉన్నాయి. ఈ వ్యవహారంలో చందాకొచ్చర్‌కు వ్యతిరేకంగా ఫిర్యాదులు రావడంతో ఆమెపై స్వతంత్ర దర్యాప్తునకు ఆదేశిస్తున్నట్లు ఐసీఐసీఐ బోర్డు ఇటీవల వెల్లడించింది. స్వతంత్ర, విశ్వసనీయ వ్యక్తి ఆధ్వర్యంలో ఈ దర్యాప్తు జరుగుతుందని తెలిపింది. కాగా, ఏప్రిల్‌లో ఇదే బోర్డు కొచ్చర్‌పై పూర్తి విశ్వాసాన్ని వ్యక్తం చేస్తూ ఎటువంటి క్విడ్‌ ప్రొ కొ జరగలేదని పేర్కొనడం గమనార్హం.